SENTENZA TAT-TRIBUNAL GĦAS-SERVIZZ PUBBLIKU TAL-UNJONI EWROPEA
(L-Ewwel Awla)
21 ta’ Lulju 2016
Kawża F‑127/15
António Gaspar Pinto Ferreira
vs
Il‑Kummissjoni Ewropea
“Servizz pubbliku – Uffiċjali – Sanzjoni dixxiplinari – Artikolu 9(2) tal-Anness IX tar-Regolamenti tal-Persunal – Żamma mill-ammont tal-pensjoni – Attività esterna mhux awtorizzata – Assenza ta’ talba għal awtorizzazzjoni minn qabel”
Suġġett:      Rikors ippreżentat abbażi tal-Artikolu 270 TFUE, applikabbli għat-Trattat KEFA skont l-Artikolu 106a tiegħu, li permezz tiegħu António Gaspar Pinto Ferreira jitlob l-annullament tad-Deċiżjoni tal-Kummissjoni Ewropea, tas-16 ta’ Diċembru 2014, li twettaq, bħala sanzjoni dixxiplinari, skont l-Artikolu 9(2) tal-Anness IX tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), żamma ta’ kull xahar fuq l-ammont tal-pensjoni tal-irtirar ta’ EUR 185, għal tul ta’ tnax-il xahar, b’effett mid-data tal-ammissjoni tiegħu għall-benefiċċju ta’ din il-pensjoni, jiġifieri mill-1 ta’ Novembru 2015.
Deċiżjoni:      Id-deċiżjoni tas-16 ta’ Diċembru 2014, li permezz tagħha l-Awtorità tal-Ħatra tal-Kummissjoni Ewropea imponiet fuq António Gaspar Pinto Ferreira s-sanzjoni prevista fl-Artikolu 9(2) tal-Anness IX tar-Regolamenti tal-Persunal tal-Unjoni Ewropea, hija annullata. Il-Kummissjoni Ewropea għandha tbati l-ispejjeż tagħha u hija kkundannata għall-ispejjeż sostnuti minn A. G. Pinto Ferreira.
Sommarju
1.      Uffiċjali – Sistema dixxiplinari – Sanzjoni – Applikazzjoni lil uffiċjal impjegat attivament ta’ sanzjoni esklużivament prevista għall-uffiċjali li jibbenefikaw minn pensjoni tal-irtirar jew minn allowance tal-invalidità – Illegalità
(Regolamenti tal-Persunal, Anness IX, Artikoli 9, 1 u 2)
2.      Uffiċjali – Regolamenti tal-Persunal – Estensjoni b’analoġija ta’ benefiċċju ta’ dispożizzjoni tar-Regolamenti tal-Persunal – Esklużjoni
1.      L-Artikolu 9(1) tal-Anness IX tar-Regolamenti tal-Persunal, dwar is-sanzjonijiet dixxiplinarji, jikkonċerna l-uffiċjali kollha, impjegati attivament jew le, filwaqt li l-Artikolu 9(2) jittratta artikolu esklużivament dwar il-każ ta’ uffiċjali li jibbenefikaw minn pensjoni tal-irtirar jew minn allowance tal-invalidità.
Għaldaqstant, l-istituzzjoni tikser l-Artikolu 9(2) tal-Anness IX tar-Regolamenti tal-Persunal meta timponi lil uffiċjal impjegat attivament sanzjoni esklużivament prevista għall-uffiċjali li jibbenefikaw minn pensjoni tal-irtirar jew minn allowance tal-invalidità
(ara l-punti 23 sa 24)
2.      Id-dispożizzjonijiet tar-Regolamenti tal-Persunal, li l-uniku għan tagħhom huwa dak li jirregolaw ir-relazzjonijiet legali ta’ bejn l-istituzjonijiet u l-uffiċjali billi jistabbilixxu drittijiet u obbligi reċiproċi, jinkludu terminoloġija preċiża li l-estensjoni b’analoġija tagħha għal każijiet li ma humiex espliċitament elenkati hija eskluża.
(ara l-punt 28)
Referenza:
Il‑Qorti tal-Prim’Istanza: sentenzi tat-30 ta’ Ġunju 2005, Olesen vs Il‑Kummissjoni, T‑190/03, EU:T:2005:264, punt 39; tal-25 ta’ Ottubru 2005, Salvador García vs Il‑Kummissjoni, T‑205/02, EU:T:2005:368, punt 43, u tat-22 ta’ Frar 2006, Adam vs Il‑Kummissjoni, T‑342/04, EU:T:2006:61, punt 34